KINNITATUD
Kaitseväe juhataja 17.04.2025 
käskkirjaga nr 645

Toetuse väejuhatuse põhimäärus

1. peatükk
ÜLDSÄTTED

§ 1. Toetuse väejuhatus

(1)	Toetuse väejuhatus (edaspidi väejuhatus) on Kaitseväe juhataja vahetus alluvuses olev alaliselt tegutsev struktuuriüksus ja sõjaaja üksus.

(2)	Väejuhatuse postiaadress on Rae põik 1, Paldiski, Lääne-Harju vald, 76806, Harju maakond.

(3)	Väejuhatuse koosseisus olev alaliselt tegutsev väeüksus ja sõjaaja üksus on varustuspataljon, mille postiaadress on Suur-Sõjamäe 23a, Tallinn, 11415, Harju maakond.

§ 2. Esindamine

Oma ülesannete täitmisel esindab väejuhatus riiki ja Kaitseväge oma pädevuse piires. 

§ 3. Pitsat, sümbolid ja dokumentide vormistamine

(1)	Väejuhatusel ja varustuspataljonil on Kaitseväe juhataja poolt kehtestatud kujundusega pitsat. 

(2)	Väejuhatusel ja varustuspataljonil võivad olla õigusaktidega kehtestatud korras kooskõlastatud ning kinnitatud teenetemärgid ja sümbolid. 
 
(3)	Väejuhatus ja varustuspataljon kasutavad Kaitseväe dokumendiplanki.

(4)	Dokumentide vormistamisel ja pitsati kasutamisel lähtuvad väejuhatus ja varustuspataljon Kaitseväe asjaajamiskorrast.

§ 4. Koosseisu ja ametijuhendite kehtestamine 

(1)	Väejuhatuse ülema ametijuhendi kehtestab Kaitseväe juhataja. 

(2)	Väejuhatuse koosseisus oleva pataljoniülema ja ametikohtade (va varustuspataljoni) ametijuhendid kehtestab väejuhatuse ülem. 

(3)	Varustuspataljoni koosseisus olevate tegevväelaste ametijuhendid kehtestab pataljoni ülem.

(4)	Varustuspataljoni koosseisus olevate töölepinguliste ametijuhendid kehtestab väejuhatuse ülem.

(5)	Väejuhatuse koosseisus olevate ameti- ja töökohtade arvu ning liigituse kehtestab Kaitseväe juhataja.

2. peatükk
VÄEJUHATUSE ÜLESANDED, JUHTIMINE JA ÜLESEHITUS

§ 5. Väejuhatuse ülesanded

Väejuhatuse ülesanded on sätestatud Kaitseväe korralduse seaduse alusel kehtestatud Kaitseväe põhimääruses.

§ 6. Väejuhatuse ülem

(1)	Väejuhatust juhib väejuhatuse ülem, kelle ülesanded on sätestatud Kaitseväe korralduse seaduse alusel kehtestatud põhimääruses, käesolevas põhimääruses ja ametijuhendis.

(2)	Väejuhatuse ülem annab oma ülesannete täitmiseks käskkirju, käske ning kirjalikke ja suulisi teenistusalaseid korraldusi.

(3)	Kirjalikud käskkirjad, käsud ja korraldused vormistatakse ning registreeritakse vastavalt Kaitseväe asjaajamiskorrale.

(4)	Väejuhatuse ülema äraolekul täidab tema ülesandeid staabiülem ning viimase puudumisel väejuhatuse ülema ettepanekul Kaitseväe juhataja poolt määratud väejuhatuses ametikohal olev tegevväelane.

(5)	Väejuhatuse ülema vahetus alluvuses on struktuuriüksuse ülem, üksuste ülemad, väejuhatuse veebel ja teabeohvitser.

§ 7. Väejuhatuse juhtkonna ülesanded:

(1)	Väejuhatuse ülema ülesanded:
1)	korraldab väejuhatusele pandud ülesannete täitmiseks vajaliku ressursivajaduse planeerimist;
2)	juhib ja korraldab üksuste väljaõppe- ning lahinguvalmiduse alast tegevust;
3)	teostab järelevalvet väljaõppe läbiviimise ning lahinguvalmiduse alase tegevuse ja mobilisatsiooni reguleerivate õigusaktide täpse, õigeaegse ning otstarbeka täitmise üle;
4)	esindab Kaitseväge logistika küsimustega seotud rahvusvahelistel kohtumistel;
5)	korraldab väejuhatusele eraldatud riigivara valdamist ja kasutamist, sh mobilisatsiooniladude ja mobilisatsioonidepoode kasutamist ning riigivara ladustamist hoidlates;
6)	tagab oma vastutusala puudutavate dokumentide koostamise ja Kaitseväe juhatajale esitamise;
7)	korraldab väejuhatuse objektikaitse, korrapidamis- ja vahiteenistust;
8)	korraldab Kaitseväe tseremooniaid oma vastutusalas;
9)	koordineerib väejuhatuse koostööd Kaitseväe-väliste isikutega;
10)	korraldab riigisaladuse kaitse planeerimist, koordineerimist ja tagamist;
11)	juhib väejuhatuse sõjalisi operatsioone;
12)	esindab väejuhatust avalikus kommunikatsioonis ja teavitustöös.

(2)	Väejuhatuse veebli ülesanded:
1)	juhib ja korraldab väejuhatuse ülema poolt määratud valdkonna tööd;
2)	nõustab väejuhatuse koosseisu sõjalise väljaõppe, distsipliini ning moraali küsimustes;
3)	teeb ettepanekuid allohvitseride karjääriplaneerimise osas ning osaleb väljaõppe- ja arendustöös;
4)	korraldab väejuhatuseüleste traditsioonide edasikandmise ja ühtekuuluvustunde kasvatamise;
5)	omab õigust pöörduda teenistusega seotud küsimustes vahetult kõikide teenistujate poole;
6)	esindab väejuhatust vastavalt väejuhatuse ülema juhistele;
7)	osaleb väejuhatuse teavitustöös;
8)	korraldab ning koordineerib oma valdkonna alast koostööd Kaitseväe üksuste, NATO liitlaste ning partnerriikide kolleegidega.

(3)	Väejuhatuse teabeohvitseri ülesanded:
1)	planeerib ja korraldab teavitustööd väejuhatuses;
2)	planeerib ja viib läbi teavitustöö ja sellega seotud normdokumentide teemalist väljaõpet;
3)	juhib ja korraldab meediasuhtlust väejuhatuses, sh annab suuniseid ja seab piiranguid;
4)	määrab kõneisikud väejuhatust puudutavateks teemadeks;
5)	omab õigust pöörduda kõigi allüksuste ülemate ja/või valdkondlike ekspertide-spetsialistide poole, saamaks nii valdkonnaspetsiifilist ja/või allüksust puudutavat informatsiooni;
6)	korraldab erialase koordineerimise toetuse väejuhatuse ja Kaitseväe peastaabi strateegilise kommunikatsiooni osakonna vahel.

§ 8. Väejuhatuse ülesehitus ja koosseis

(1)	Väejuhatuse koosseisus on lisaks käesoleva põhimääruse § 1 lõikes 3 nimetatud väeüksusele järgmised üksused:
1)	staap;
2)	liikumis- ja veoteenistus;
3)	tervisekeskus;
4)	toetusteenuste keskus;
5)	logistikakool.

 § 9. Väejuhatuse staap

(1)	Väejuhatuse staapi juhib staabiülem, kes allub vahetult väejuhatuse ülemale.

(2)	Staabiülema määrab ametikohale ja vabastab ametikohalt Kaitseväe juhataja.

(3)	Staabiülem annab oma ülesannete täitmisel suulisi ja kirjalikke teenistusalaseid käske ja korraldusi.

(4)	Kirjalikud käsud ja korraldused vormistatakse ja registreeritakse vastavalt Kaitseväe asjaajamiskorrale.

(5)	Staabiülema äraolekul täidab tema ülesandeid operatsiooni- ja planeerimisjaoskonna ülem ning viimase puudumisel staabiülema poolt määratud tegevväelane.

(6)	Staabiülema vahetus alluvuses on staabi jaoskondade ülemad, teabehaldur ja krüptoregistripidaja.

§ 10. Väejuhatuse staabi juhtkonna ülesanded

(1)	Väejuhatuse staabiülema ülesanded:
1)	juhib staabi tööd;
2)	korraldab staabi jaoskondade koostööd ja väljaõpet;
3)	vastutab staabi ülesannete täitmise eest ja annab sellest aru väejuhatuse ülemale.

(2)	Väejuhatuse teabehalduri ülesanded:
1)	väejuhatuse teabehalduse korraldamine;
2)	teabehaldusega seotud tegevuste koordineerimine teiste üksustega;
3)	teabehalduskeskkondade haldamine, teabele juurdepääsu ja teabe kaitse ning andmekaitse korraldamine;
4)	väejuhatuse teabehalduse alase väljaõppe korraldamine.

(3)	Väejuhatuse krüptoregistripidaja ülesanded:
1)	peab krüptomaterjalide registrit;
2)	registreerib ja hoiustab registrisse saabuvaid krüptomaterjale ja nendega kaasnevaid dokumente;
3)	väljastab krüptomaterjalid kasutajale;
4)	tutvustab kasutajale krüptomaterjalide käitlemisele kehtestatud nõudeid;
5)	korraldab koostöös Kaitseväe krüpto põhiregistriga krüptoseadmetele hooldus- ja remonttööd.

§ 11. Väejuhatuse staabi ülesanded ja ülesehitus

(1)	Väejuhatuse staabi ülesanded on:
1)	väejuhatuse ülema toetamine väejuhatuse tegevuse planeerimise, koordineerimise ja kontrolliga;
2)	väejuhatuse teabehalduse ja andmekaitse korraldamine;
3)	krüptoseadmete haldus ja toetuse väejuhatuse riigisaladuse kaitse korraldamine;
4)	väejuhatuse luure- ja julgeolekualase tegevuse korraldamine;
5)	väejuhatuse operatsioonide koordineerimine ja Kaitseväe üksuste logistilise toetuse korraldamine siseriiklikel ning rahvusvahelistel operatsioonidel ja õppustel ning vastuvõtva riigi toetuse korraldamine;
6)	täiendus- ja üldreservis olevate isikute formeerimisega seotud tegevuste korraldamine;
7)	väejuhatuse lühi-, kesk- ja pikaajalise tegevuse ning väljaõppealase tegevuse planeerimine ja korraldamine;
8)	väejuhatuse CIMIC (tsiviil-militaarkoostöö) alaste tegevuste korraldamine;
9)	väejuhatuse teenindustoetuse alase tegevuse korraldamine;
10)	väejuhatuse valduses oleva kaitseotstarbelise ja mittekaitseotstarbelise vara inventeerimise korraldamine;
11)	Kaitseväe valduses oleva riigivara (v.a kinnisvara) võõrandamistoimingute ja kasutusse andmise koordineerimine vastavalt Kaitseväes kehtestatud korrale;
12)	Kaitseväe valduses oleva riigivara (kaitseotstarbeline) ja väejuhatuse valduses oleva riigivara (v.a kinnisvara) kõlbmatuks tunnistamise, mahakandmise ja hävitamise koordineerimine vastavalt Kaitseväes kehtestatud korrale;
13)	määratud valdkondades Kaitseväe ja Kaitseliidu materjalide elutsükli planeerimine ja käitlemise kontroll;
14)	Kaitseväe ja Kaitseliidu sõidukite registri haldamine;
15)	väejuhatuse juhtimis-, info- ja kommunikatsioonialase toetuse korraldamine ning Kaitseväe logistika info- ja juhtimissüsteemi (LOGFAS) IT alane administreerimine;
16)	väejuhatuse eelarve- ja rahandusalase sisendi andmine ning ostutegevuse korraldamine oma pädevuse piires Kaitseväe finantsteenuse tagamiseks;
17)	koostöö Kaitseväe-väliste isikutega.

(2)	Staap koosneb järgmistest jaoskondadest:
1)	luure- ja julgeolekujaoskond;
2)	operatsiooni- ja planeerimisjaoskond;
3)	tagalajaoskond;
4)	materjali arvestuse ja planeerimise jaoskond;
5)	side- ja juhtimissüsteemide jaoskond.

§ 12. Staabi jaoskondade ülesanded

(1)	Luure- ja julgeolekujaoskonna ülesanded on:
1)	väejuhatuse luure- ja julgeolekualase tegevuse korraldamine;
2)	väejuhatusele vajalik luure- ja julgeolekualase teabe hankimine, analüüsimine, haldamine ja olukorrapildi tagamine;
3)	väejuhatuse üksuste väekaitseplaanide (sh objektikaitseplaanid) koordinatsioon ja juhendamine;
4)	väejuhatuse valveobjektide mehitatud- ja elektroonilise valve korraldamine;
5)	väejuhatuse riigisaladuse ja salastatud välisteabe füüsilise kaitse korraldamine ning valdkonda reguleerivatest õigusaktidest tulenevate nõuete täitmise kontrollimine;
6)	võimalike süütegude tuvastamiseks vajalike kontrollmeetmete rakendamine;
7)	väejuhatuse lühi- ja pikaajalise tegevuse ning ressursikasutuse planeerimine ja koordineerimine oma valdkondade lõikes;
8)	väejuhatuse tegevust reguleerivate alusdokumentide koostamine ja uuendamine oma valdkondade lõikes koostöös väejuhatuse üksustega;
9)	väejuhatusele teenuse osutamisega seotud isikute taustakontrolli koordineerimine.

(2)	Operatsiooni- ja planeerimisjaoskonna ülesanded on:
1)	Kaitseväe ülese operatsiooni planeerimisel osalemine ja hilisem logistilise kavandi elluviimise kontroll ja tagamine;
2)	korraldab toetuse väejuhatuse ja Paldiski linnaku korrapidamisteenistust;
3)	Kaitseväe ja väejuhatuse logistika- ja operatsiooniolukorra teabe hankimine, analüüsimine, haldamine ning olukorrapildi tagamine koostöös väejuhatuse üksustega ning teiste Kaitseväe struktuuriüksustega;
4)	Kaitseväe üksuste logistilise toetuse koordineerimine riigisisestel, NATO ja mitmeriigilistel operatsioonidel ning õppustel;
5)	vastuvõtva riigi toetuse raames logistilise toetuse koordineerimine;
6)	korraldab toetuse väejuhatuse formeerimise ja lahinguvalmiduse saavutamise ettevalmistamiseks vajalikke raamdokumendid ning koordineerib määratud toetavate tegevuste läbiviimist;
7)	täiendus- ja üldreservis olevate isikute formeerimisega seotud tegevuste korraldamine;
8)	väejuhatuse lühi- ja pikaajalise tegevuse ning ressursikasutuse planeerimine ja koordineerimine;
9)	väejuhatuse tegevust reguleerivate alusdokumentide koostamine ja uuendamine koostöös väejuhatuse üksustega;
10)	väejuhatuse operatsiooniplaanide ja -kavade koostamine ning uuendamine koostöös teiste Kaitseväe struktuuriüksuste ja väejuhatuse üksustega;
11)	korraldab väejuhatuses õpikogemuste protsessi;
12)	korraldab toetuse väejuhatuse staabi kompanii lahinguvalmiduse alahoidmist;
13)	koordineerib toetuse väejuhatuse rahvusvahelises koostöös osalemisega seotud protsesse;
14)	väejuhatuse väljaõppe planeerimine ja koordineerimine;
15)	Kaitseväe, NATO ja mitmeriigilistel õppustel osalemise korraldamine;
16)	tsiviil-militaarkoostöö (CIMIC) tegevuse korraldamine ja tagamine.

(3)	Tagalajaoskonna ülesanded on:
1)	väejuhatuse teenindustoetuse alase tegevuse korraldamine;
2)	väejuhatuse kasutuses oleva taristu haldamise ja arendamise koordineerimine ja kontrollimine;
3)	väejuhatuse kaitsematerjali ja relvastuse kasutamise, ladustamise ning hoolduse koordineerimine ja kontrollimine;
4)	väejuhatuse transpordi valdkonna tegevuste korraldamine, koordineerimine ja kontrollimine;
5)	väejuhatuse üksustele logistika ja teenindustoetuse korraldamine;
6)	väejuhatuse kaitsematerjali olukorra ühtlustatud pildi haldamine ja vajaliku kaitsematerjali planeerimine väejuhatuse üksustele;
7)	väejuhatuse lühi- ja pikaajalise tegevuse ning ressursikasutuse planeerimine ja koordineerimine oma valdkondade lõikes;
8)	väejuhatuse tegevust reguleerivate alusdokumentide koostamine ja uuendamine oma valdkondade lõikes koostöös väejuhatuse üksustega.

(4)	Materjali arvestuse ja planeerimise jaoskonna ülesanded:
1)	väejuhatuse valduses oleva kaitseotstarbelise ja mittekaitseotstarbelise vara inventeerimise korraldamine;
2)	Kaitseväe valduses oleva riigivara (kaitseotstarbeline) ja väejuhatuse valduses oleva riigivara (v.a kinnisvara) kõlbmatuks tunnistamine, mahakandmise ja hävitamise koordineerimine vastavalt Kaitseväes kehtestatud korrale;
3)	Kaitseväe valduses oleva riigivara (v.a kinnisvara) võõrandamine ja kasutusse andmise koordineerimine ja korraldamine vastavalt Kaitseväes kehtestatud korrale;
4)	Kaitseväes varade ja varude arvestuse korraldamine vastavalt kehtivatele õigusaktidele;
5)	määratud valdkondades Kaitseväe ja Kaitseliidu materjalide jaotamine, elutsükli planeerimine (sh T4) ja käitlemise kontroll;
6)	materjalivoo juhtimine ja kontroll ning arvestus;
7)	Kaitseväe ja Kaitseliidu sõidukite registri haldamine, andmete õigsuse tagamine, sõidukite tehnoseisundi kontrollimise arvestuse pidamine ja kontrollimine;
8)	väejuhatuse lühi- ja pikaajalise tegevuse ning ressursikasutuse planeerimine ja koordineerimine oma valdkondade lõikes.
9)	määratud mittekaitseotstarbelise varustuse eelarve koostamine, taotluste menetlemine ja soetuste vormistamine.

(5)	Side- ja juhtimissüsteemide jaoskonna ülesanded on:
1)	väejuhatuse juhtimis- ning info- ja kommunikatsioonialase toetuse korraldamine;
2)	väejuhatuse side- ja infosüsteemide haldamise korraldamine ja arendamine;
3)	väejuhatuse sagedushalduse korraldamine;
4)	väejuhatuse side- ja infotehnoloogiavahendite tagamine ning remondi ja hoolduse korraldamine;
5)	väejuhatuse krüptohalduse, elektroonilise infoturbe korraldamine, tagamine ja kontrollimine;
6)	Kaitseväe logistika info- ning juhtimissüsteemi (LOGFAS) IT alane administreerimine;
7)	erialase väljaõppe planeerimine, koordineerimine ja läbiviimine;
8)	erialase sisendi andmine lühi-, kesk- ja pikaajalistesse plaanidesse.

3. peatükk
VÄEJUHATUSE KOOSSEISUS OLEVATE ÜKSUSTE ÜLESANDED

§ 13. Liikumis- ja veoteenistuse ülesanded

(1)	Liikumis- ja veoteenistuse ülesanded on:
1)	Kaitseväe ning vastuvõtva riigi toetuse raames liitlasüksuste liikumiste ja vedude korraldamine;
2)	Kaitseväe struktuuriüksuste ning nende varustuse strateegiliste vedude korraldamine;
3)	riigipiiri ületavate üksuste ja varustuse tolli- ja piiriprotseduuride korraldamine;
4)	liikumis- ja veoteenistuse reservüksuste ettevalmistamine ja lahinguvalmiduse alalhoidmine;
5)	Kaitseväes liikumiste ja vedude alase väljaõppe läbiviimine ja toetamine.

§ 14. Tervisekeskuse ülesanded

(1)	Tervisekeskuse ülesanded on:
1)	Kaitseväele ambulatoorse eri- ja perearstiabi teenuse sh hambaravi teenuse osutamise korraldamine, selle üle kvaliteedikontrolli tagamine;
2)	Kaitseväelaste terviseseisundi hindamised;
3)	teenistuskohustuste täitmisel tervisekahjustuse saanud kaitseväelaste teenistusalaste tagatiste saamiseks terviseseisundi hindamine, ravi määramine;
4)	meditsiinivarustuse ja ravimite tagamine Kaitseväe struktuuriüksustele;
5)	Kaitseväe meditsiinivarustuse ja ravimite kasutusse võtmine, hoiustamine, kasutaja määramine, väljastamine ning materjalide üle tsentraalse arvestuse pidamine;
6)	Kaitseväe meditsiinivarustuse hooldamise, remondi, ringluse teostamise ja utiliseerimise korraldamine;
7)	Kaitseväe meditsiinivarustuse ja ravimite sõjavaru käitlemine vastavalt sõjalise valmisoleku astmele;
8)	verepreparaatide tootmise ja hoiustamise korraldamine Kaitseväes;
9)	meditsiinilise hapniku tootmise ja hoiustamise korraldamine Kaitseväes;
10)	tervisekeskuse reservüksuste ettevalmistamine ja lahinguvalmiduse alalhoidmine;
11)	Kaitseväes meditsiini valdkonnaspetsiifilise väljaõppe toetamine.

§ 15. Toetusteenuste keskuse ülesanded

(1)	Toetusteenuste keskuse ülesanded on:
1)	Kaitseväe sotsiaal- ja psühholoogiaalase toetuse ning usulise tegevuse korraldamine ja juhtimine;
2)	Kaitseväe veteranipoliitika korraldamine;
3)	teenistuskohustuste täitmisel vigastatute rehabilitatsiooni korraldamine koostöös teiste Kaitseväe struktuuriüksustega;
4)	toetusteenuste reservüksuste ettevalmistamine ja lahinguvalmiduse alalhoidmine;
5)	veteranide kultuuritegevuse korraldamine;
6)	väejuhatuse sporditegevuse korraldamine;
7)	langenutega seotud talituste korraldamine;
8)	Kaitseväe reservkaplanite teenistuse korraldamine.

(2)	Kaitseväe peapsühholoogil, Kaitseväe peakaplanil ning sotsiaalteenistuse juhatajal on oma tegevusvaldkonnas õigus:
1)	anda juhiseid Kaitseväe üksustele;
2)	koordineerida Kaitseväe üksuste ülesannete täitmist;
3)	teostada regulaarset kontrolli Kaitseväe üksustes;
4)	esitada infonõudeid üksustele ülesannete täitmise olukorra kohta;
5)	jälgida püstitatud ülesannete täitmist, kvaliteeti ja tähtaegadest kinnipidamist;
6)	korraldada ümber protsesse ning seada ülesannete täitmisel prioriteete ning vajadusel esitada oma tegevusvaldkonna teenistuja vahetule ülemale ettepanekuid ülesannete täitmise ajatamise, jagamise või ümbersõnastamise kohta;
7)	saata Kaitseväe üksustele arvamuse andmiseks eelnõusid ja muid dokumente ning saada neilt üksuse tööks vajalikke andmeid.

§ 16. Logistikakooli ülesanded
 
(1)	Logistikakooli ülesanne on logistika taseme-, funktsiooni- ja täiendusõppe korraldamine ning Kaitseväe logistikavaldkonna arendamine.

4. peatükk
VARUSTUSPATALJONI ÜLESANDED, ÜLESEHITUS JA JUHTIMINE
§ 17. Varustuspataljoni ülesanded
(1)	Varustuspataljoni ülesanded on:
1)	operatiivstruktuuri materiaalse jätkusuutlikkuse tagamine (v.a õhuväe, mereväe, erioperatsioonide väejuhatuse ja luurekeskuse erialaspetsiifilised kaitsematerjalid);
2)	kaitsematerjalide ladustamine ja selle üle arvestuse pidamine ning kaitsematerjalide elukaare tagamine läbi remondi- ja hooldusteenuste;
3)	pataljoni lahinguvalmiduse korraldamine;
4)	pataljoni koosseisus olevate sõjaaja allüksuste ettevalmistamine;
5)	valdkonnaspetsiifilise väljaõppe toetamine Kaitseväes.
§ 18. Varustuspataljoni juhtimine

(1)	Varustuspataljoni juhib pataljoniülem, kes allub vahetult väejuhatuse ülemale.

(2)	Varustuspataljoni ülema ülesanded on kehtestatud ametijuhendis.

(3)	Varustuspataljoni ülem annab oma ülesannete täitmiseks käskkirju, käske ning kirjalikke ja suulisi teenistusalaseid korraldusi.

(4)	Kirjalikud käsud ja korraldused vormistatakse ning registreeritakse vastavalt Kaitseväe asjaajamiskorrale.

(5)	Varustuspataljoni ülema äraolekul täidab tema ülesandeid varustuspataljoni staabiülem, viimase puudumisel pataljoniülema ettepanekul väejuhatuse ülema poolt määratud pataljonis ametikohal olev tegevväelane.

(6)	Varustuspataljoni ülema vahetus alluvuses on pataljoniveebel ja allüksuste ülemad.
§ 19. Varustuspataljoni ülesehitus

(1)	Varustuspataljon koosneb järgmistest allüksustest:
1)	pataljoni staap;
2)	1. varustuskompanii;
3)	2. varustuskompanii;
4)	remondikompanii;
5)	transpordikompanii.
§ 20. Staabi ülesanded
(1)	Staabi ülesanded on:
1)	lahinguvalmiduse korraldamine;
2)	julgeoleku- ja väekaitse korraldamine;
3)	operatsioonitegevuste ja väljaõppe korraldamine;
4)	riigisaladuse ja salastatud välisteabe nõuetehase käitelemise korraldamine ja kontroll pataljonis;
5)	ressursivajaduste planeerimine ja eelarve sisendi koostamine;
6)	tegevust reguleerivate alusdokumentide koostamine ja uuendamine;
7)	pataljoni ülema käskude täitmise koordineerimine ja kontrollimine;
8)	pataljoni ülema nõustamine ja allüksuste toetamine staabile määratud funktsioonides;
9)	operatsioonivarude olukorrateadlikkuse tagamine pataljon ladudes;
10)	materjalide koondamise ja jaotuse koordineerimine;
11)	remondi ja hoolduse koordineerimine operatiivstruktuuri tehnikale ( ratastehnika, ratassoomukid, soomustehnika), teisaldatavtele elektripaigaldistele ja relvastusele T3 tasemel pataljoni töökodades;
12)	rahvusvaheliste sõjaliste operatsioonide materiaalse jätkusuutlikkuse tagamine.

§ 21. Varustuskompanii ülesanded

(1)	Varustuskompanii ülesanded on:
1)	operatsioonivarude käitlemine;
2)	kompanii sõjaaja üksuste ettevalmistamine ja väljaõppe korraldamine;
3)	kompanii lahinguvalmiduse korraldamine.

§ 22. Remondikompanii ülesanded

(1)	Remondikompanii ülesanded on:
1)	operatiivstruktuuri tehnika ( ratastehnika, ratassoomukid, soomustehnika), teisaldatavate elektripaigaldiste ja relvastusele T3 tasemel remont pataljoni töökodades;
2)	toetuseväejuhatuse ja pataljoni tehnika, teisaldatavate elektripaigaldiste ja relvastuse remont kuni T3 tasemel;
3)	Kaitseväe ja Kaitseliidu sõidukite registris oleva tehnika tehnilise korrasoleku kontrollimine (TÜV);
4)	kompanii sõjaaja üksuste ettevalmistamine ja väljaõppe korraldamine ning läbiviimine;
5)	kompanii lahinguvalmiduse korraldamine.

§ 23. Transpordikompanii ülesanded

(1)	Transpordikompanii ülesanded on:
1)	ajateenijate väljaõppe korraldamine ja läbiviimine pataljonis;
2)	varustuse veooperatsioonide planeerimine ja läbi viimine;
3)	kompanii sõjaaja üksuste ettevalmistamine ja väljaõppe korraldamine;
4)	kompanii lahinguvalmiduse korraldamine.